DA Den Europæiske Unions Tidende C 209/28

Sag anlagt den 4. juni 2008 — Kommissionen for De Europæiske Fællesskaber mod Den Italienske Republik

(Sag C-244/08)

(2008/C 209/42)

Processprog: italiensk

Parter

Sagsøger: Kommissionen for De Europæiske Fællesskaber (ved A. Aresu og M. Afonso, som befuldmægtigede)

Sagsøgt: Den Italienske Republik

Sagsøgerens påstande

— Det fastslås, at Den Italienske Republik for så vidt angår tilbagebetaling af moms til en afgiftspligtig person, der har hjemsted i en anden medlemsstat eller i et tredjeland, selv om der er etableret et fast forretningssted, har tilsidesat sine forpligtelser i henhold til artikel 1 i Rådets ottende direktiv 79/1072/EØF (1) af 6. december 1979 om harmonisering af medlemsstaternes lovgivning om omsætningsafgifter, der vedrører foranstaltninger til tilbagebetaling af merværdiafgift til afgiftspligtige personer, der ikke er etableret i indlandet, og artikel 1 i Rådets trettende direktiv 86/560/EØF (2) af 17. november 1986 om harmonisering af medlemsstaternes lovgivning om omsætningsafgifter, der vedrører foranstaltninger til tilbagebetaling af merværdiafgift til afgiftspligtige personer, der ikke er etableret på Fællesskabets område, idet den forpligter en afgiftspligtig person, som har hjemsted i en medlemsstat eller et tredjeland, men som har et fast forretningssted, hvorfra der i den omhandlede periode er leveret varer og tjenesteydelser i Italien, til at få tilbagebetalt af den indgående moms i henhold til de ordninger, som er angivet i ovennævnte direktiver, i stedet for gennem fradrag i tilfælde, hvor varerne og tjenesteydelserne ikke erhverves gennem det faste driftssted i Italien, men direkte gennem stedet for den pågældendes hovedvirksomhed.

— Den Italienske Republik tilpligtes at betale sagens omkostninger.

Søgsmålsgrunde og væsentligste argumenter

Med den foreliggende sag har Kommissionen nedlagt påstand om, at Domstolen fastslår, at en italiensk foranstaltning er i strid med fællesskabsretten, idet den forpligter en momspligtig person, som har hjemsted i en medlemsstat eller et tredjeland, men som har et fast forretningssted, hvorfra der i den omhandlede periode er leveret varer og tjenesteydelser i Italien, til at få tilbagebetalt den indgående moms i henhold til de ordninger, som er angivet i direktiv 79/1072/EØF (ottende direktiv) og direktiv 86/560/EØF (trettende direktiv) i stedet for gennem den almindelige fradragsordning, som er foreskrevet i direktiv 77/388/EØF (3) (sjette direktiv), i de tilfælde, hvor varerne og tjenesteydelserne ikke erhverves gennem det faste driftssted i Italien, men direkte gennem stedet for den pågældendes hovedvirksomhed i udlandet.

Denne foranstaltning, som indebærer en forøgelse af de omhandlede afgiftspligtige personers fiskale forpligtelser, er ifølge Kommissionen i strid med de bestemmelser og de principper, som ligger til grund for de nævnte momsdirektiver, og hvorefter en udenlandsk afgiftspligtig person, som har et fast driftssted i Italien, og som herfra udfører handelstransaktioner i Italien, skal kunne anvende den i sjette direktiv omhandlede almindelige fradragsordning, selv om disse transaktioner måtte blive udøvet fra stedet for den pågældendes primære etablering.

(1) EFT L 331, s. 11.

(2) EFT L 326, s. 40.

(3) EFT L 145, s. 1 — Rådets sjette direktiv 77/388/EØF af 17.5.1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag.